Huishoudelike middels kan kinders glo vet maak | Netwerk24
Jou huishoudelike skoonmaakmiddels mag dalk een van die redes wees waarom jou kind oorgewig is.
'n Onlangste studie het 'n verband getoon tussen die gereelde gebruik van ontsmettingsmiddels, skoonmaakmiddels en omgewingsvriendelike middels, en die samestelling van bakterieë in die spysverteringstelsel.
Die navorsers het babas tussen die ouderdomme van drie en vier maande se blootstelling aan ontsmettingsmiddels gemeet. Dié wat die meeste aan ontsmettingsmiddels blootgestel is, het drie jaar later 'n hoër telling van die bakterie Lachnospiraceae in hul ingewande gehad en was meer geneig tot vetsug as dié uit huise wat minder ontsmettingsmiddels gebruik het.
Hoe meer dikwels ontsmettingsmiddels in die huis gebruik is, hoe groter was die impak op 'n kleuter se gewig.
Kinders uit huise waar omgewingsvriendelike middels gebruik is, het 'n ander samestelling van bakterieë in die ingewande gehad en was minder geneig om oorgewig te wees.
Die navorsers sê dié verskil in bakterieë is nie noodwendig die rede vir die kleiner kans op vetsug nie. Ouers wat omgewingsvriendelike middels gebruik, kan moontlik ook ander eetgewoontes en 'n leefstyl volg wat daartoe kan bydra.
'n Senior navorser van die projek, Anita Kozyrskyj, wat aan die Universiteit van Alberta in Kanada verbonde is, sê Lachnospiraceae neem slegs toe met die gebruik van antibakteriese ontsmettingsmiddels en nie met wasgoedseep of omgewingsvriendelike skoonmaakmiddels nie.
Kinders word met 'n mengsel van bakterieë in hul spysverteringstelsel gebore, wat teen die ouderdom van drie jaar uniek aan daardie kind is.
Dié mengsel programmeer elke individu se metaboliese en immuunstelsel wat tot onder meer vetsug kan lei as dit versteur word.